《松雪老人临王晋卿烟江叠嶂图歌》
元代·柳贯

君不见帝婿王家宝绘堂，山川发墨开洪荒。重江叠嶂诗作画，东坡留题云锦光。

又不见后身松雪斋中叟，伸纸临摹笔锋走。楼台缥缈出林坳，芦苇萧骚藏泽薮。

白云飞不尽青冥，百丈牵江入樊口。墨花照几射我眸，我为搴芳歌远游。

胸中是物有元气，世上何所无沧洲。我疑此叟犹未化，瞬息御气行九州。

五山四溟一觞豆，琐细弗遗囊楮收。故能援毫发天藻，不与俗工争丑好。

楚山云归楚水流，万里秋光如电扫。拈来关董散花禅，别出曹刘斲轮巧。

披图我作如是观，毛颖陶泓共闻道。呜呼相马亦相人，驽骀岂得同翔麟。

舍夫毛骨论形似，如此鉴赏焉能真。后来有问延祐脚，意索举似吾方歅。

作者简介：柳贯（1270年8月18日—1342年12月7日），字道传，婺州浦江人，元代著名文学家、诗人、哲学家、教育家、书画家。博学多通，为文沉郁春容，工于书法，精于鉴赏古物和书画，经史、百氏、数术、方技、释道之书，无不贯通。官至翰林待制，兼国史院编修，与元代散文家虞集、揭傒斯、黄溍并称“儒林四杰”。